Coligny-moordsaak uitgestel tot dán | Maroela Media
Coligny-moordsaak uitgestel tot dán
Die hofsaak teen die twee mans van Coligny in Noordwes wat aangekla word van die moord op 'n 16-jarige seun is uitgestel tot 11 Desember vir verdere voorverhoorbesprekings.
Pieter Doorewaard (26) en Phillip Schutte (34) het Woensdag vlugtig in die Mmabatho-hooggeregshof in dié provinsie verskyn.
Doorewaard en Schutte is aanvanklik net van moord en poging tot moord aangekla, maar die Nasionale Vervolgingsgesag (NVG) het die mans se regspan vroeër in Oktober daarvan verwittig dat hulle ook nou van ontvoering, intimidasie, diefstal, die onwettige besit van 'n vuurwapen, onwettige besit van ammunisie en die rig van 'n vuurwapen aangekla word.
Doorewaard en Schutte word aangekla van die moord op Matlhomola Jonas Mosweu wat in April vanjaar dood is. Mosweu se dood het tot gewelddadige betogings in Coligny gelei wat verder vererger het toe Doorewaard en Schutte op 8 Mei op borgtog van R5 000 elk vrygelaat is. Tydens die onrus is huise aan die brand gesteek, winkels geplunder en paaie versper.
Die staat beweer Doorewaard en Schutte het Mosweu agter op 'n bakkie gedwing voordat hulle hom later van die bewegende bakkie afgegooi het. Die seun is kort hierna op pad na 'n hospitaal aan sy beserings dood.
Die twee mans ontken dat hulle Mosweu van die bakkie afgegooi het en sê Mosweu het van die bakkie afgespring. Volgens die mans het hulle Mosweu en nog 'n kind in hul werkgewer se landerye betrap waar hulle sonneblomme gesteel het. Hulle het glo vir die seuns gesê om op hul bakkie te klim om hulle na die polisiestasie te kan neem. Een seun het weggehardloop en Mosweu het glo agter op die bakkie geklim.
Fetus in plastiek toegedraai, in asblik weggegooi
Los maar die hofsaak. Die manne is reeds skuldig bevind. Dis hoe verwronge die regspraak in ons land is.